รัฐมนตรีช่วยว่าการกระทรวงมหาดไทย ตรวจติดตามสถานการณ์ไฟป่า หมอกควันในพื้นที่จังหวัดลำปาง
นายนิพนธ์ บุญญามณี รัฐมนตรีช่วยว่าการกระทรวงมหาดไทย พร้อมคณะลงพื้นที่จังหวัดลำปาง ตรวจติดตามสถานการณ์ไฟป่าหมอกควันในพื้นที่ โดยมีนายณรงค์ศักดิ์ โอสถธนากร ผู้ว่าราชการจังหวัดลำปางและส่วนราชการที่เกี่ยวข้องให้การต้อนรับและรายงานสถานการณ์ในพื้นที่ ซึ่งสถานการณ์ไฟป่าหมอกควันในปีนี้เกิดขึ้นหลายจุดและเกิดมากกว่าปีที่แล้ว เนื่องจากสภาพอากาศที่ร้อนมาอย่างต่อเนื่องสลับกับสภาพแห้งแล้ง โดยเฉพาะอย่างยิ่งบริเวณภูเขาสูงเกิดไฟลุกไหม้ป่าเป็นหย่อมๆ ทำให้สภาพอากาศทั่วทั้งจังหวัดเกิดหมอกควันปกคลุม จึงได้สั่งการไปยังกรมป้องกันและบรรเทาสาธารณภัย (ปภ.) รวบรวมข้อมูลการขอรับการสนับสนุนและช่วยเหลือในการดับไฟป่าบริเวณพื้นที่ภูเขาและพื้นที่ยากต่อการเข้าไปปฏิบัติงานของเจ้าหน้าที่ ที่จำเป็นต้องใช้เฮลิคอปเตอร์ออกปฏิบัติงาน โดย ปภ.มีชุดปฏิบัติการอากาศยานเฮลิคอปเตอร์ ปภ. KA-32 และเครื่องจักรกล เช่น เครื่องสูบน้ำระยะไกล ที่พร้อมออกปฏิบัติภารกิจ โดยในช่วงนี้ให้ทุกหน่วยเตรียมความพร้อม ประสานข้อมูลเพื่อแก้ไขสถานการณ์ในพื้นที่ร่วมกันระหว่างจังหวัดกับ ปภ.เพื่อการปฏิบัติงานที่รวดเร็วและมีชุดข้อมูลที่ถูกต้อง นอกจากนี้ เนื่องจากสภาพอากาศทั่วทั้งจังหวัดที่เกิดหมอกควัน อาจส่งผลกระทบต่อสุขภาพทางเดินหายใจของประชาชน ขอความร่วมมือประชาชนหลีกเลี่ยงการทำกิจกรรมภายนอก รวมถึงการปฏิบัติตามมาตรการควบคุมการแพร่ระบาดของโควิด-19 อีกด้วย